**Păcală Cel Veșnic**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea multe întrebări s-au adunat,

nici nu găsim răspunsuri pe măsură,

căci tot prezentul parcă-i răsturnat

într-un cazan alimentat cu ură.

Ne răsucim pe strâmte amăgiri,

purtăm în suflet false jurăminte,

dintr-un trecut cu multe amintiri

pe care le-am trădat mai înainte.

Ne îmbătăm cu-același nefiresc,

pe care-l cultivăm, fără-nvoială,

prin vorbele ce zilnic se-nvârtesc

în mintea noastră, ca într-o spirală.

Cuvintele de-valma, fără rost,

care ne ies, fără răgaz, din gură,

ne prelungesc trecutul prea anost

rămas străin în falsa-i conjectură.

Ne învârtim tot timpul într-un loc,

în ipoteze fără rezonanță,

parcă-am descins din tristul iarmaroc

unde-am vândut și ultima speranță.

Tot aspirăm la falsele minuni

servite-n ambalaje colorate

de cei care se cred deja stăpâni

peste norod și viețile furate.

Avem în inimi doar un trist ecou,

măsură grea a vieții-n impostură…

Păcală-al nostru, veșnicul erou,

ne ține-n loc cu sufletul la gură !